**SELETUSKIRI**

**regionaalministri määruse „2024. aastal „Eesti maaelu arengukava 2014–2020ˮ alusel antavad Euroopa Liidu ühise põllumajanduspoliitika kohased maaelu arengu toetused ja „Euroopa Liidu ühise põllumajanduspoliitika Eesti strateegiakava aastateks 2023–2027ˮ sekkumiste raames antavad toetusedˮ eelnõu juurde**

**1. Sissejuhatus**

Regionaalministri määrus „2024. aastal „Eesti maaelu arengukava 2014–2020ˮ alusel antavad Euroopa Liidu ühise põllumajanduspoliitika kohased maaelu arengu toetused ja „Euroopa Liidu ühise põllumajanduspoliitika Eesti strateegiakava aastateks 2023–2027” sekkumiste raames antavad toetused“ kehtestatakse Euroopa Liidu ühise põllumajanduspoliitika rakendamise seaduse (edaspidi *ELÜPS*) § 11 lõike 1 ja § 50 lõike 1 alusel, arvestades 2024. aasta riigieelarve seaduse § 1 lõikes 2 Regionaal- ja Põllumajandusministeeriumi valitsemisala tulemusvaldkonna „põllumajandus ja kalandusˮ osa „põllumajandus, toit ja maaeluˮ kuludeks määratud rahalisi vahendeid, ning kooskõlas Euroopa Parlamendi ja nõukogu määruse (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548) artikli 10 lõike 2 alusel heaks kiidetud „Eesti maaelu arengukavaga 2014–2020“ (edaspidi *arengukava*) ja Euroopa Parlamendi ja nõukogu määruse (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 06.12.2021, lk 1–186) artikli 118 lõike 6 alusel heakskiidetud „Euroopa Liidu ühise põllumajanduspoliitika Eesti strateegiakavaga aastateks 2023–2027ˮ (edaspidi *strateegiakava*).

Määruse eelnõu ja seletuskirja on ette valmistanud Regionaal- ja Põllumajandusministeeriumi maaelupoliitika ja analüüsi osakonna nõunik Ove Põder (625 6290, ove.poder@agri.ee). Eelnõule on juriidilise ekspertiisi teinud Regionaal- ja Põllumajandusministeeriumi õigusosakonna peaspetsialist Christel Ilves (625 6261, christel.ilves@agri.ee) .

Määruse eelnõu eesmärk on kehtestada arengukava peatükis 8.2 nimetatud meetmete, alameetmete ja tegevuse liikide ning strateegiakava peatükis 5 nimetatud sekkumiste rakendamiseks antavate asjakohaste toetuste andmine 2024. aastal.

**2. Eelnõu sisu ja võrdlev analüüs**

ELÜPSi § 11 lõike 1 kohaselt kehtestab valdkonna eest vastutav minister (edaspidi *regionaalminister*) igal aastal määrusega kalendriaastal strateegiakava sekkumiste raames antavate toetuste loetelu. Analoogiliselt kehtestab ELÜPSi § 50 lõike 1 kohaselt regionaalminister igal aastal määrusega nende arengukava meetmete, alameetmete ja tegevuse liikide loetelu, mille raames on eelarveaastal võimalik maaelu arengu toetust taotleda. Järgides senist praktikat on halduskoormuse vähendamise huvidest lähtuvalt kahe erineva programmiperioodi toetuste andmist käsitlevate volitusnormide alusel koostatud üks, ühine määrus.

Eelarveaastal antavate toetuste loetelu kehtestamine täidab nii võimalike taotlejate teavitamise kui ka arengukava ja strateegiakava eesmärgipärase juhtimise, sealhulgas finantsjuhtimise funktsiooni. ELÜPSi § 11 lõike 6 kohaselt ei teki strateegiakava raames antava toetuse taotlemise õigust, kui selle toetuse andmist ei ole regionaalminister kalendriaastal otsustanud. Analoogiliselt ei teki ELÜPSi § 50 lõike 7 kohaselt maaelu arengu toetuse taotlemise õigust, kui selle toetuse andmist ei ole regionaalminister eelarveaastal otsustanud.

2024. aasta on strateegikava rakendamise teine aasta ning 2024. aastal on võimalik taotleda toetust valdava osa strateegiakava sekkumiste raames. ELÜPSi § 11 lõige 1 annab regionaalministrile ka õiguse märkida käesolevas määruses ära need eelarveaastal antavad strateegiakava toetused, mida antakse ainult maksetaotluse alusel ja üksnes kehtiva kohustuse ulatuses - mitmeaastaste kohustustega toetuste puhul on strateegiakava eelarve juhtimise seisukohast oluline sätestada, kas taotlejatel on võimalik konkreetsel aastal toetusskeemiga liituda (milleks tuleb esitada toetusetaotlus) või on uutele taotlejatele toetusskeemiga liitumist piiratud ning toetust saavad ainult toetusskeemiga juba liitunud isikud (kes peavad toetuse saamiseks esitama maksetaotluse), ning kas olemasoleva kohustusega taotlejatel on võimalik kohustust suurendada või on seda võimalust piiratud. 2024. aastal ei ole strateegiakava toetuste osas kavas kõnealuseid kitsendusi kasutada. Analoogiline säte on ELÜPSis olemas ka arengukava toetuste kohta (§ 50 lõige 1). Sellele tuginedes on eelnõu § 2 lõigete 6 ja 7 kohaselt võimalik taotleda ohustatud tõugu looma pidamise toetust ja poolloodusliku koosluse hooldamise toetust üksnes kehtiva kohustusega taotlejatel ning poolloodusliku koosluse hooldamise toetuse puhul ka üksnes kehtiva kohustuse ulatuses. Nimetatud kahe toetusskeemi näol on tegemist ka ainsate arengukava mitmeaastaste pindala- ja loomapõhiste toetustega, mis 2024. aastal veel (piiratud ulatuses) avatud on. Ülejäänud arengukava toetuste osas avatakse 2024. aastal taotlusvoorud vaid nende meetmete või tegevuse liikide puhul, milles on taotlusvooru korraldamiseks veel piisavalt kohustustest vabu rahalisi vahendeid.

Strateegiakava raames antavateks ÜPP toetusteks ettenähtud vahendite jaotuse ning maaelu arengu toetusteks ettenähtud vahendite jaotuse 2024. aastal antavate toetuste taotlusvoorude kohta kehtestab regionaalminister käskkirjaga.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548), komisjoni delegeeritud määrus (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas, otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas (ELT L 181, 20.06.2014, lk 48–73), Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469) ning Euroopa Parlamendi ja nõukogu määrus (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 06.12.2021, lk 1–186).

**4. Määruse mõjud**

Määruse rakendamisel suureneb võimalike taotlejate teadlikkus 2024. aastal arengukava ja strateegiakava raames antavatest Euroopa Liidu ühise põllumajanduspoliitika toetustest ning seeläbi luuakse paremad tingimused nende toetuste eesmärgipäraseks kasutamiseks. Määruses nimetatud toetuste rakendamise eesmärke ja eeldatavaid mõjusid on kirjeldatud nii arengukavas ja strateegiakavas kui ka nende eelhindamise aruannetes. Arengukava tekstiga on võimalik tutvuda aadressil <https://www.agri.ee/eesti-maaelu-arengukava-2014-2020>, arengukava eelhindamise aruandega aadressil <https://www.agri.ee/eesti-maaelu-arengukava-2014-2020#eelhindamine>. Strateegiakava tekstiga on võimalik tutvuda aadressil <https://www.agri.ee/euroopa-liidu-uhise-pollumajanduspoliitika-strateegiakava-2023-2027>, strateegiakava eelhindamise aruandega aadressil <https://www.agri.ee/euroopa-liidu-uhise-pollumajanduspoliitika-strateegiakava-2023-2027#eelhindamine>.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Enamiku määruse alusel korraldatavate taotlusvoorude raames vastu võetavate ja rahuldatavate taotluste alusel makstakse toetuse saajale toetust 2025. aastal või mõnel juhul ka 2026. aastal. Mõne toetuse puhul, kus näiteks esimene väljamakse järgneb kohe taotluse rahuldamisele, jõutakse makseteni eeldatavasti juba 2024. aastal. Määruse rakendamine ei too endaga kaasa lisategevusi, samuti ei kaasne määruse rakendamisega tulusid. 2024. aasta toetuste eelarve arengukava osas on ligikaudu 115,5 mln eurot, millest moodustab ligikaudu 99,1 mln eurot Euroopa Liidu rahastus (Euroopa Maaelu Arengu Põllumajandusfondist ja Euroopa Liidu taasterahastust) ja ligikaudu 16,4 mln eurot riigieelarve. 2024. aasta toetuste eelarve strateegiakava osas on ligikaudu 252,5 mln eurot, millest moodustab ligikaudu 231,9 mln eurot Euroopa Liidu rahastus (Euroopa Põllumajanduse Tagatisfondist ja Euroopa Maaelu Arengu Põllumajandusfondist) ja ligikaudu 20,6 mln eurot riigieelarve. Riigieelarvelised vahendid on ette nähtud 2024. a riigieelarve seaduse § 1 lõikes 2 Regionaal- ja Põllumajandusministeeriumi valitsemisala põllumajanduse, toidu ja maaelu kulude all. Eelnõu heaks kiitmisega kaasnevate kulude rahastamisvõimaluste üle toetuste puhul, kus väljamaksed jäävad 2025. või 2026. aastasse, arutatakse järgmises riigieelarve ja riigi eelarvestrateegia protsessis.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks Haridus- ja Teadusministeeriumile, Kliimaministeeriumile, Majandus- ja Kommunikatsiooniministeeriumile, Rahandusministeeriumile ning Sotsiaalministeeriumile eelnõude infosüsteemis EIS. Eelnõu saadetakse informatsiooniks ka arengukava ja strateegiakava ühisele seirekomisjonile.